Mans aangekeer ná hulle vrou (75) glo beroof, verkrag | Netwerk24
Deur Charné Kemp 16 September 2019 15:53
Een van die twee verdagtes wat na bewering ’n bejaarde vrou beroof en verkrag het, staan voor konstabels Timothy Louw, Adriaan Willemse, Warren Wilschut en Anwill Snel. Foto: Verskaf
Die verdagtes, wat onderskeidelik 19 en 29 jaar oud is, sal Dinsdag in die periodieke hof op die dorp verskyn.
Kapt. Sergio Kock, polisiewoordvoerder, sê die mans het die afgelope Saterdag omstreeks 22:00 by die 75-jarige vrou se huis ingebreek.
“Hulle het haar na bewering met ’n mes gedreig en haar bankkaart en ander waardevolle besittings geëis. Hulle het haar hande en voete vasgebind en geld uit haar bankrekening gaan onttrek. Met hul terugkoms het een van die mans haar verkrag voordat hulle gevlug het.
“Die polisie het inligting ontvang en Sondag, ná ’n uitgebreide soektog, die mans by hul huise aangekeer.”
Enigeen met inligting kan sers. Jacques Swarts by 082 353 0585 bel.
Meer oor: Noord-Kaap | Beroof | Verkrag